બારડોલી નગરમાં કોયલી ખાડીમાં આવેલ પૂરને કારણે લઘુમતી વિસ્તારમાં 50થી 60 પરિવારોની સ્થળાંતર થવા છતાં વહીવટીતંત્ર અજાણ રહ્યું હતું. બારડોલી ફાયર બ્રિગેડની ટીમ સિવાય તંત્રનો એક પણ અધિકારી આ વિસ્તારમાં ફરક્યાં ન હતા જેને કારણે સ્થાનિકોમાં ભારે રોષ જોવા મળ્યો હતો. લઘુમતી વિસ્તાર હોય વહીવટીતંત્ર અને નગરપાલિકા દ્વારા અન્યાય કરવામાં આવ્યો હોવાના આરોપ પણ સ્થાનિકોએ લગાવ્યા હતા. પરિવારોને સ્વૈચ્છીક સંસ્થાએ આશરો આપ્યો હતો. જો કે આ સમગ્ર હકીકત અંગે જેની જવાબદારી બને છે એવા પ્રાંત કચેરી, મામલતદાર અને નગરપાલિકાના અધિકારીઓ અજાણ રહ્યા હતા.